لݣريما أولا لاݣريما هي الرخصة لي خاصة أي واحد باش يستاغل الطاكسيات فلمغريب. هاد الرخصة تاتّحتاج حتا فلمركوب لي ماشي عمومي بحال لكار. تايرجع التاريخ ديال هاد الرخصة ل مورا لاستقلال د لبلاد عام 1956. هاد الرخصة تدارت باش يتقنن لمركوب ف لمدونا و ما بين الجيهات. هاد الرخصة ما زال تاتخلي الريع ف لاقتصاد د لمغريب. ف لخمسينات والستينات مورا لاستقلال من فرانسا، قرر لمخزن يدير مركوب عصري ف شي مدونا د لمغريب. من غير لمركوب لي كان موجود ف الدارلبيضا، الرباط، فاس، مراكش، مكناس، طنجة و وجدة، تقرر يدار واحد النوع أخور د لمركوب ديال لخواص بحال الطاكسيات صغار و لكبار و حتا لكيران ما بين لجيهات. ف لول تفرقات هاد لاݣريمات على الناس للي كانو ف لجيش د التحرير والناس لموعاقين. ف السبعينات والتمانينات، كان ف لمغريب واحد النوع د لمخاصمة مابين لمخزن ولمعارضة. داكشي علاش خدمات السلطة هاد لاݣريمات باش تعطي لشي ناس لحق باش تستغل لمركوب وحتا لمعادين. هادش لي خلا بزاف ديال صحاب هاد لاݣريمات من لمخزن بحال لأعيان و لفنانين و الرياضيين و حتا رجال الدين. كاينين شي ناس شدو هاد لاݣريمات حيت ما فحالهومش وشي ناس حيت زاوݣو لماليك نيشان مللي زار مدينتهوم.